Николай Мински
Пред зората

Превод от руски: Петър Велчев, 2008

chitanka.info

Пред зората[0]

Наближава утро, но още е нощ.

Исай, 21, 12.

Друже мой, ти не се тревожи,

ако мрак над земята тежи,

ако гасне звезда след звездата,

ако в облак луната жуми

и мъгла над полята дими:

мракът става по-чер — пред зората…

Ти недей се плаши, братко мой,

че влечуги безсънни, безброй

бързат в миг да обземат земята —

тича паяк и нишки тъче,

от блатата змия се влече:

зверовете сноват — пред зората…

Не скърби, че в среднощния мрак

като мъртви спят хората пак,

и лети, и кънти в тишината

само глупав напев на петли,

само крясък на кучета зли:

туй е сън, туй е лай — пред зората…

1878

[0] По спомените на съвременниците стихотворението се е ползвало с голяма популярност сред тогавашната младеж. Поетът Николай Мински има интересна житейска и творческа биография. Започнал като участник в движението „Народна воля“, преминава към идеите на индивидуализма, пише първия в Русия манифест на декадентството, организира религиозно-философско общество, издател е на болшевишкия вестник „Нов Живот“, където през 1905 г. публикува написания от него химн „Пролетарии от всички страни, съединявайте се!“ Умира като емигрант в Париж през 1937 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.